<classify> JESHI la Polisi nchini Kenya limewataka wananchi kuwa makini na kuchukua tahadhari kuhusu vitisho vya uwezekano wa kutokea kwa mashambulizi ya kigaidi kipindi cha sikukuu za Krismasi na Mwaka Mpya.Akizungumza na televisheni binafsi ya K24 mwishoni mwa wiki, Inspekta Jenerali wa Polisi nchini Kenya, Hillary Mutyambai, aliwataka wananchi kuwa waangalifu katika maeneo ya kuabudu na katika vituo vya usafiri wa umma.Tahadhari hiyo imekuja baada ya polisi nchini humo kuwakamata washukiwa wa ugaidi wanaodaiwa kuwa wanachama wa kundi la kigaidi la Al shabab kutoka nchini Somalia, baada ya kutekwa kwa wafanyakazi wanne wa kampuni ya ujenzi, Kaskazini Mashariki mwa nchi hiyo.Licha ya juhudi kubwa zilizofanywa katika kupambana na ugaidi nchini humo, Jeshi la Polisi limesema bado kuna tishio na kila mwananchi anastahili kuwa makini wakati huu wa kipindi cha sikukuu za mwisho wa mwaka na kwamba litaimarisha usalama katika maeneo ya umma.Kenya imeendelea kukabiliana na vitisho vya ugaidi tangu mwaka 2011, baada ya kutuma jeshi lake nchini Somalia kupambana na kundi la Al Shabab.  <topic>: KITAIFA 